
                   1. Reacţii la decretul italian de expulzare a cetăţenilor europeni 
                   În urma ecoului puternic suscitat în Italia de o crimă atribuită unui rom român, Franco Frattini i-a reproşat premierului italian Romano Prodi că a eliminat orice restricţii de intrare şi şedere pe teritoriul italian pentru cetăţenii din noile state membre UE, după venirea sa la putere, în mai 2006. Comisarul european a apreciat că Italia ar fi putut împiedica afluxul necontrolat de imigranţi români, dacă ar fi aplicat cu stricteţe directiva adoptată în 2004 de Uniunea Europeană şi care trebuia transpusă în legislaţia naţională până în 2006. 

                   Comisarul european pentru Imigraţie, Franco Frattini, a fost criticat în Parlamentul European, pentru comentariile sale considerate deplasate în recenta controversă dintre Italia şi România, referitoare la imigranţii romi.    Într-o dezbatere special organizată pe această temă, mai mulţi europarlamentari care au luat cuvântul l-au acuzat pe Franco Frattini - membru al partidului Forza Italia - că „şi-a exprimat opiniile din oportunism politic, neglijându-şi astfel datoria de a rămâne neutru”. „Nu trebuie să fiţi partizan în materie şi adunarea de faţă vă cere să vă concentraţi asupra activităţii dumneavoastră actuale de comisar european, nu asupra responsabilităţilor dumneavoastră viitoare, în cazul unei reîntoarceri la guvernare a lui Silvio Berlusconi”, a apreciat liderul grupului liberal din Parlamentul European, Graham Watson. 

                   Europarlamentarul Giovanni Pittella, membru al grupului socialist european, i-a reproşat la rândul său lui Franco Frattini că a „amestecat rolul său de comisar european cu cel de politician din opoziţia italiană de centru-dreapta”. „Ar fi făcut mai bine să-şi folosească funcţia pentru a calma tensiunile”, a adăugat el, în timp ce grupul „Verzilor” l-a acuzat pe F. Frattini că a avut două feţe de-a lungul întregii polemici.

                   În plenul Parlamentului European, Franco Frattini s-a apărat afirmând că detractorii săi au scos din context o frază dintr-un interviu acordat de el unui cotidian italian şi dând asigurări că "are un respect profund pentru populaţia românească". El a condamnat din nou actele de xenofobie împotriva romilor, care au urmat agresiunii, şi a dat asigurări că oficialii de la Bruxelles vor examina îndeaproape punerea în aplicare a decretului-lege promulgat de Guvernul italian, pentru înlesnirea expulzării romilor români. El a subliniat şi responsabilitatea comunităţii rome faţă de problemele membrilor săi instalaţi în ţări membre ale Uniunii Europene, şi în special faţă de cei mai tineri dintre aceştia. „Copiii romi sunt supuşi unei duble discriminări”, a apreciat comisarul. „Sunt victimele prejudecăţilor, dar şi ale încălcării drepturilor lor fundamentale, inclusiv în propria lor comunitate, cu copii neglijaţi pe străzi, trăind în condiţii foarte grele şi abia tolerabile în Europa, fiind orientaţi deseori spre o viaţă de infracţionalitate". 

                   Preşedintele Grupului liberalilor din Parlamentul European, Graham Watson, a declarat într-o întâlnire cu jurnaliştii români, că textul decretului italian în baza căruia au fost expulzaţi mai mulţi cetăţeni români nu este conform cu legislaţia UE. Potrivit liderului ALDE, oficialităţile italiene au rescris practic, prin acel decret, condiţiile de expulzare a unei persoane. „În acelaşi timp, decretul este neconform cu Directiva 38/2004 privind libera circulaţie, pentru că prevede folosirea limbilor italiană sau engleză în discuţiile cu persoanele aflate în situaţia de a fi supuse controlului, or, legislaţia europeană prevede folosirea acelei limbi pe care respectiva persoană o înţelege. A treia prevedere care nu corespunde Directivei privind libera circulaţie este că îndepărtarea unei persoane ar trebui făcută de un judecător de pace, independent", a spus G. Watson. El a subliniat că România nu este singura ţară comunitară în care există populaţie romă şi, în acelaşi timp, ceea ce s-a întâmplat în Italia se poate întâmpla în oricare din statele membre UE. 

                   G. Watson a precizat că grupul său a făcut o înţelegere cu mai multe grupuri politice, între care socialiştii europeni şi verzii, pentru un proiect de rezoluţie referitor la dreptul la libera circulaţie prevăzut de Directiva 38/2004 şi acesta are şanse de a fi adoptat în Parlamentul European.

                   2. Noi măsuri de securitate privind intrarea şi ieşirea cetăţenilor din Marea Britanie

                   Oficialii britanici din domeniul securităţii vor înregistra date de la orice persoană care intră sau iese din ţară, cum ar fi planurile de călătorie, adrese e-mail sau numerele de înmatriculare ale autoturismelor, pe fondul consolidării măsurilor antiteroriste. Măsurile Guvernului britanic prevăd înregistrarea a 53 de tipuri de informaţii privind orice persoană care pătrunde pe teritoriul Marii Britanii sau părăseşte ţara. Informaţiile, colectate în momentul în care un pasager îşi achiziţionează biletul, vor fi expediate către poliţie, vamă, serviciile de imigraţie şi cele de securitate, cu cel puţin 24 de ore înainte de efectuarea călătoriei. 

                   Orice persoană considerată suspectă de autorităţi poate fi întoarsă din drum de îndată ce ajunge pe un aeroport sau într-o gară. De asemenea, persoanele care au primit amenzi, cum ar fi cea pentru depăşirea vitezei legale, pot primi interdicţia de a părăsi ţara, chiar dacă nu reprezintă nici un risc pentru securitate. 

                   Aceste noi măsuri privind securitatea vor costa cel puţin 1,7 miliarde de euro în următorii zece ani. Ele se vor aplica atât cetăţenilor britanici care merg în străinătate, cât şi străinilor care sosesc în Marea Britanie. Informaţiile vor fi păstrate atât timp cât autorităţile consideră necesar, permiţându-le să obţină un profil complet al itinerarului unei persoane. Ministerul britanic de Interne a declarat că acest sistem, conceput ca mijloc de luptă împotriva   terorismului nu va permite pătrunderea în ţară a teroriştilor şi imigranţilor ilegali. „O serie de testări ale noului sistem, finalizate cu succes, au condus la arestarea a peste 1.000 de infractori”, a declarat ministrul britanic al imigraţiei, Liam Byrne. 
                   De asemenea, premierul britanic a pledat pentru o revizuire a metodelor de protecţie a clădirilor vulnerabile şi a spaţiilor aglomerate, cum ar fi centrele comerciale. Măsurile de securitate vor fi intensificate în cazul a peste 250 de staţii feroviare aglomerate, aeroporturi şi porturi, precum şi 100 de instalaţii sensibile, cum ar fi cele de electricitate. Mai multe imobile vor fi protejate de bariere împotriva atentatelor cu maşină-capcană. 

                   Circa 160 de consilieri specializaţi în misiuni antiteroriste vor instrui cetăţenii să identifice activităţi suspecte. "În cele mai sensibile locuri, de exemplu în staţii mai mari (...) intenţionăm să efectuăm verificări suplimentare ale bagajelor şi controale ale pasagerilor", a precizat premierul britanic. În acelaşi timp, însă, restricţiile privind dimensiunea bagajelor de mână ce pot fi luate la bordul avioanelor vor fi reduse. 

                   Această iniţiativă privind transpunerea în fapte, precum şi consolidarea măsurilor antiteroriste, intervine după avertismentul lansat recent de directorul serviciilor de informaţii MI5, potrivit căruia reţeaua teroristă Al Qaeda recrutează în mod sistematic tineri pentru a comite atacuri teroriste pe teritoriul Marii Britanii.

                   3. Situaţia din Kosovo

                   Partidul condus de liderul gherilei separatiste albaneze, care susţine independenţa rapidă a provinciei Kosovo, a câştigat alegerile desfăşurate în luna noiembrie a.c. în provincia sârbă. Hashim Thaci, liderul Partidukui Democrat din Kosovo (PDK) a proclamat victoria formaţiunii sale la sediul partidului, în faţa mai multor mii de adepţi. 

                   Potrivit organizaţiei neguvernamentale "Democraţia în Acţiune", care a supravegheat alegerile din Kosovo, PDK a obţinut 35% din voturi, faţă de numai 23% obţinute de Liga Demcoratică din Kosovo (LDK), fondată de fostul preşedinte Ibrahim Rugova, decedat în 2006. "Timpurile s-au schimbat în această seară pentru Kosovo. O nouă eră începe. Cetăţenii din Kosovo au trimis lumii un mesaj că formează o ţară democrată, pregătită să se alăture familiei europene", a declarat Hashim Thaci. 

                   Preşedintele în exerciţiu al Organizaţiei pentru Securitate şi Cooperare în Europa, Miguel Angel Moratinos, a apreciat că alegerile organizate în Kosovo vor contribui la consolidarea democraţiei în provincie. El a apreciat că “esenţial acum este ca liderii aleşi să dea un exemplu pozitiv, prin depunerea de eforturi constructive comune, cu scopul de a servi cât mai bine poporul din Kosovo”. 

                   Alegerile legislative şi municipale din Kosovo s-au derulat în conformitate cu normele europene, se precizează în rapoartele preliminare ale  Consiliului Europei şi Parlamentului European. “Alegerile au avut loc în acord cu principiile Consiliul Europei şi normele internaţionale şi europene privind alegerile democratice. Alegerile s-au desfăşurat într-o atmosferă pacifistă, în pofida faptului că negocierile privind statutul provinciei Kosovo sunt în curs de desfăşurare”, se precizează în raportul Consiliului Europei. 

*

                   Cu toate acestea, observatorii apreciază că albanezii din Kosovo, care s-au luptat cu Serbia pentru independenţă în urmă cu opt ani, par decepţionaţi, în timp ce visul lor se apropie de împlinire. Peste jumătate dintre ei nu au votat la recentele alegeri, în pofida faptului că acestea vor desemna liderii de la care ei aşteaptă să declare independenţa în decurs de o lună sau două. Kosovo nu are planuri postindependenţă, iar faptul că alegerile vor oferi un remediu pentru problemele economice a încetat de mult timp să mai fie o iluzie. 

                   "Oamenii sunt deprimaţi", consideră Berat Bujala, editorul unui cotidian local. "Este vorba despre situaţia economică. Nu este apă, nu este electricitate, nu sunt locuri de muncă. Magazinele şi afacerile mici cu faţade strălucitoare au înflorit în ultimii ani, luminând cu firmele lor străzile odinioară ameninţate de punctele de control ale poliţiei sârbe, unde albanezii formau cozi lungi, care se prelungeau până noaptea târziu. În prezent, strada centrală s-a transformat într-un bulevard de promenadă, pavat cu granit chinezesc şi mărginit de copaci, în aşteptarea Zilei Independenţei. Dar gunoaiele şi mizeria încă se mai pot vedea în majoritatea zonelor capitalei Priştina, în timp ce cafenelele sale pline de şomeri, care reprezintă 60% din populaţie, nu se vor goli prea devreme. În ultimii trei ani nimic nu s-a schimbat în beneficiul poporului. Numai unele persoane din Guvern au devenit mai bogate”, consideră editorialistul. 

                   Kosovo a fost întotdeauna zona săracă a fostei Iugoslavii, devastată de conflicte etnice între majoritatea albaneză şi conducerea sârbă, care a văzut cum factorul demografic ia amploare în locurile natale. Controlul strict al Serbiei în această provincie a fost înlăturat în anul 1999, când represiunea militară împotriva rebelilor albanezi a depăşit toleranţa puterilor occidentale, care s-au folosit de forţa trupelor NATO pentru a preveni un masacru, după luni de avertismente ignorate. Naţiunile Unite au administrat de atunci provincia, al cărei statut se situează în zona dintre protectorat şi stat. 

                   Populaţia regiunii ar putea să traverseze o perioadă dificilă înainte de a-i fi mai bine, chiar dacă provincia Kosovo a câştigat rapid recunoaşterea unei declaraţii unilaterale de independenţă, aşteptată în următoarele două luni. Departe de a accepta pierderea provinciei sale, Serbia se opune vehement secesiunii şi ar putea încerca să provoace cât mai mult rău posibil, blocând recunoaşterea acesteia, comerţul, graniţele, energia, liniile telefonice şi orice altceva poate influenţa. Sârbii, care locuiesc în zona de nord a provinciei, vor respinge aproape sigur noua republică, şi devreme ce aceştia vor fi sprijiniţi de Serbia, Kosovo nu va putea face prea multe pentru a împiedica divizarea de facto a provinciei.
*

                   Premierul sârb Voislav Koştuniţa a declarat că statutul neutru, propus de reprezentanţii internaţionali care se ocupă de dosarul Kosovo, este doar un alt cuvânt pentru independenţă şi că acest lucru este inacceptabil. „Propunerea reprezentantului UE, Wolfgang Ischinger, este doar un alt termen pentru independenţă”, a declarat V. Kostunica. "Răspunsul la întrebarea dacă Serbia va accepta un nou stat albanez pe teritoriul său, sub orice nume, trebuie să fie cunoscut de toată lumea. (...) Sigur că drumul spre compromis nu trece prin inventarea de noi nume pentru independenţa provinciei", a declarat premierul sârb. El a afirmat că este timpul ca mediatorii internaţionali să propună ceva care să respecte suveranitatea şi integritatea teritorială a Serbiei şi să nu mai înainteze propuneri care au în vedere independenţa Kosovo. "Mai întâi a fost independenţa supravegheată, apoi limitată, apoi confederaţie, conform modelului celor două Germanii, iar acum un statut neutru", a precizat el. 

                   Premierul a declarat că, dacă rezultatul negocierilor este cunoscut dinainte şi dacă aceasta este independenţa provinciei Kosovo, într-un fel sau altul, atunci şi răspunsul Serbiei este cunoscut dinainte. „Aceasta este o politică de forţă, care nu va aduce nimănui nimic bun. Şi cu siguranţă nu va determina Serbia să renunţe la 15% din teritoriu”, a conchis el. 

                   Ministrul pentru provincia Kosovo, Slobodan Samardzici, şi directorul serviciului de presă al guvernului, Srdan Durici, au respins la rândul lor ideea statutului neutru. „Am refuzat o discuţie privind statutul neutru. În primul rând, pentru că nu este clar ce înseamnă acesta”, a precizat S. Samardzici. 

                   Potrivit diplomaţilor europeni, state precum Cipru, Grecia, România şi Spania, care se opun unei independenţe unilaterale a provinciei sârbe, nu vor bloca iniţiativele UE pentru mobilizarea unei forţe care să supravegheze evoluţia democratică a eventualului nou stat. Diplomaţii europeni susţin că sunt încrezători în faptul că UE va evita o divizare umilitoare în privinţa viitorului provinciei Kosovo. O nouă diviziune în cadrul UE riscă să inducă noi dispute interne de genul celor generate de războiul din Bosnia din 1992 şi invadarea Irakului în 2003, când blocul comunitar nu a putut adopta o poziţie unitară, au avertizat diplomaţii europeni. O astfel de situaţie ar putea încuraja şi un vot de veto acordat de Rusia politicii comunitare din Balcani, situaţie pe care puţine state UE o doresc. "De această dată, nu ne putem permite să eşuăm", a declarat un diplomat al unui stat comunitar care se opune recunoaşterii independenţei Kosovo, dar care este interesat ca UE să îşi menţină politica externă intactă. 

                   Miniştrii de externe ai statelor membre ale Uniunii Europene au avertizat liderii albanezi din Kosovo să coordoneze orice declaraţie de independenţă cu restul comunităţii internaţionale, pentru a minimiza orice risc de reizbucnire a violenţelor. 

                   Rusia, Statele Unite şi Uniunea Europeană exercită deja presiuni pentru a controla ceea ce se va întâmpla în Kosovo după data de 10 decembrie, când liderii albanezi au avertizat că vor declara independenţa provinciei. Rusia suţine că procesul de negocieri poate continua pe termen nelimitat, dar Statele Unite şi UE susţin că noi tratative sunt inutile şi intenţionează să impună o soluţie acestei crize.

                   4. Propunerile Comisiei Europene privind revizuirea Politicii Agricole Comune

                    Comisia Europeană a prezentat, la 20 noiembrie a.c., un amplu plan de revizuire a politicii agricole comune - prima încercare de reformă a PAC după anul 2003 -, iar propunerile înaintate vor face obiectul unor intense dezbateri între statete membre.  
                   Propunerile Comisiei de revizuire a PAC sunt grupate în trei categorii separate - simplificarea schemei de plăţi unice (SPS), ajustarea instrumentelor de sprijinire a pieţei la realităţile Uniunii Europene cu 27 de membri şi gestionarea noilor provocări.

                   1. În prima categorie, cea mai importantă propunere o reprezintă reducerea subvenţiilor pentru marile exploataţii agricole. Astfel, fermierii care primesc între 100.000 şi 200.000 de euro vor primi cu 10% mai puţin, cei care primesc între 200.000 şi 300.000 de euro vor primi cu 25% mai puţin, iar sumele de peste 300.000 euro plătite fermierilor vor fi reduse cu 45%.

                   La precedenta reformă a PAC, în anul 2003, Comisarul pentru agricultură din acea perioadă, Franz Fischler, încercase să plafoneze la 300.000 de euro subvenţiile pentru o singură fermă, însă opoziţia din partea unor mari state membre, precum Franţa, Germania sau Marea Britanie, a blocat punerea în practică a acestui plan. În opinia unor experţi europeni în domeniul agricol, nici această tentativă nu pare a avea mai multe şanse de succes.

                   Statele membre ale Uniunii pot opta pentru un model tradiţional, pentru unul regional sau pentru o combinaţie a celor două. Oricare din aceste sisteme reflectă necesitatea de a exista posibilitatea de a se opera ajustările necesare. Atât modelul tradiţional, cât şi cel regional au atât avantaje, cât şi dezavantaje:
                   - diferenţele în ce priveşte sprijinul acordat producătorilor agricoli vor deveni mai greu de justificat, în special în cazul modelului tradiţional, întrucât perioada de referinţă pentru plăţile unice creşte şi de aceea statele membre ar putea dori să-şi ajusteze modelul către un nivel mai redus;

                   - modelul regional, în schimb, deşi oferă niveluri ale plăţilor mai echitabile, este mai puţin flexibil în ce priveşte activarea plăţilor, putând afecta costurile de producţie şi reducând eficienţa transferului subvenţiilor respective.

                   Dat fiind faptul că în România nu există mari ferme agricole care să primească subvenţii foarte mari de la UE, această propunere nu ar afecta prea mult ţara noastră, dacă propunerea ar fi acceptată de celelalte state membre. În plus, România aplică, până în anul 2013, plăţile unice pe suprafaţă (SAP), adică suma totală alocată României se împarte la suprafaţa totală eligibilă, iar din 2014, politica agricolă comună urmează să fie supusă unei reforme mult mai ample.

                   O altă propunere vizează majorarea suprafeţei minime pentru care se pot cere subvenţii de la Uniunea Europeană. În prezent, limita minimă este de 0,3 hectare, iar Comisia nu a făcut deocamdată o propunere concretă cu privire la nivelul până la care această limită ar trebui majorată. În Uniunea Europeană cu 27 de membri, 20% dintre beneficiari primesc circa 80% din plăţile directe. Această distribuţie este legată de mărimea exploataţilor agricole din fiecare stat membru, de caracterul intensiv sau extensiv al fiecărei exploataţii şi de sectoarele specifice care au beneficiat în trecut de plăţi directe în funcţie de producţia realizată.

                   2. La cea de-a doua categorie, propunerea care va provoca cele mai multe dezbateri va fi, în opinia experţilor, cea referitoare la majorarea cotelor pentru lapte. Odată cu extinderea UE şi creşterea consumului, a crescut şi cererea internă de lapte, prin urmare aceste cote care fuseseră fixate în anii '80 nu mai acoperă cererea, iar unele state se găsesc în situaţia de a plăti anual penalităţi mari pentru depăşirea cotelor de lapte, deşi cererea internă rămâne nesatisfăcută.

                   Întrucât aceste cote vor fi complet eliminate din anul 2015, Comisia Europeană propune majorarea lor cu 2% pe an, pentru a face mai uşoară trecerea viitoare. Deşi această majorare convine multor ţări - printre care şi România -, există încă opoziţie din partea unor state mici, pentru care liberalizarea producţiei de lapte ar avea efecte negative.

                   Măsurile introduse în anul 2003 în regimul cotelor au redus nivelul susţinerii preţurilor pe piaţa UE într-o manieră ce reflectă realităţile de pe piaţa mondială. O reducere mai mare de preţ a fost aplicată în cazul produselor ale căror preţuri erau mult diferite de cele existente pe piaţa mondială, cum a fost cazul untului, în timp ce plăţile decuplate au fost introduse pentru a orienta sectorul produselor lactate către piaţă şi concurenţă. Astfel, regiunile competitive vor avea de câştigat de pe urma concurenţei din interiorul pieţei UE şi de pe piaţa mondială.

                   3. Cea de-a treia categorie de măsuri se referă la modul în care agricultura poate să răspundă adecvat unor situaţii generate de schimbările climatice (secetă, inundaţii) sau de nevoia utilizării pe scară largă a biocombustibililor.

                   Una dintre propunerile care ar putea stârni controverse vizează creşterea modulării, adică reducerea plăţilor directe către toate fermele care primesc mai mult de 5.000 de euro pe an, banii reţinuţi urmând a fi vărsaţi   într-un fond pentru dezvoltare rurală. În timp ce unele state membre ar dori ca toţi banii pentru agricultură să fie utilizaţi pentru dezvoltare rurală, altele ar prefera să se menţină actualul sistem al subvenţiilor. Majorarea la 13% a nivelului reducerilor plăţilor directe către toate fermele ce primesc peste 5.000 de euro pe an implică o pierdere a sprijinului pentru agricultori. Totuşi, ţinând cont de faptul că cea mai mare parte a acestor fonduri va fi disponibilă pentru sistemul plăţilor directe către agricultori prin măsurile de dezvoltare rurală, impactul asupra venitului agricol total este pozitiv, datorită efectului de multiplicare al măsurilor respective. Astfel, deşi sprijinul financiar total nu se modifică, el este redistribuit către acei agricultori care sunt mai mult orientaţi către măsurile de dezvoltare rurală.

                   Întrucât modularea se aplică într-o manieră uniformă în rândul tuturor agricultorilor pentru plăţi mai mari de 5.000 de euro pe an, acest sistem are un efect de redistribuire limitat către agricultorii ce beneficiază de plăţi mici. Impactul este redus de structura distribuţiei sprijinului oferit de Politica Agricolă Comună.

                   Noile propuneri de reformă a PAC urmează să fie dezbătute în următoarele şase luni în Consiliu, iar apoi, pe baza rezultatelor discuţiilor şi negocierilor cu statele membre, Executivul comunitar va veni cu propuneri legislative concrete, în luna mai a anului viitor. Obiectivul acestui proces este ca până la finalul anului viitor să fie luate o serie de decizii în privinţa PAC,     într-un moment în care la conducerea UE se va afla Franţa, principala beneficiară a PAC şi cea mai mare putere agricolă a Europei, care, cu siguranţă, nu îşi va da acordul pentru nimic care ar putea să aducă atingere intereselor sale.

                   Mari beneficiari ai intrării ţării lor în Uniunea Europeană, agricultorii polonezi ar putea avea de câştigat de pe urma propunerilor Comisiei Europene de revizuire a PAC. În pofida reticenţei manifestate la data aderării Poloniei la Uniune, agricultorii polonezi ar putea beneficia de o creştere a ajutoarelor plătite de UE şi guvernul polonez, ajutoare care în 2006 au atins valoarea de 2,5 miliarde de euro. 
                   Creşterea cotelor pentru lapte, începând din aprilie 2008, a fost deja solicitată de mai multe ţări membre ale Uniunii. Cauza acestei situaţii este scăderea ofertei de lapte, simultan cu o creştere a cererii, care ar putea conduce la majorarea cu până la 35% a preţului laptelui în Franţa în primul trimestru al anului viitor, după ani buni în care oferta a fost excedentară cererii. Acest fenomen a făcut ca în luna iunie 2007 Uniunea Eucopeană să pună capăt ultimelor subvenţii pentru export, devenite inutile. În Australia, o mare putere agricolă mondială, producţia de lapte a fost cel mai mult afectată de secetă. În Uniunea Europeană, însă, cauzele sunt multiple. Astfel, în Franţa şi Germania, numărul agricultorilor tinde să se diminueze. Numai în Franţa, 5000 de agricultori părăsesc acest sector în fiecare an. În Germania, agricultorii par să fi fost descurajaţi de reforma PAC iniţiată în 2003, mulţi agricultori de aici reorientându-se către o producţie mai lucrativă, de cereale, sub impactul răspândirii din ce în ce mai largă a biocarburanţilor. 

